ddrg/super_eurlex huggingface dataset:
Virallinen lehti nro C 320 , 06/11/1999 s. 0021



KIRJALLINEN KYSYMYS E-3012/98 esittäjä(t): Doeke Eisma (ELDR) komissiolle (8. lokakuuta 1998) Aihe: Sokeiden syrjintä Eurostar kieltää matkustamisen opaskoirien kanssa, mikä vaikeuttaa sokeiden matkustamista junalla. Onko komissio samaa mieltä, että tämä toimenpide syrjii sokeita? Onko tämä toimenpide ristiriidassa EU:n lainsäädännön ja/tai periaatteiden kanssa, ja jos on, niin mitä komissio aikoo tehdä asialle? Komission jäsenen Franz Fischlerinkomission puolesta antama vastaus (23. marraskuuta 1998) Koirien kanssa matkustaminen on kielletty Eurostar-junissa, koska Yhdistyneen kuningaskunnan voimassa olevaa raivotautilainsäädäntöä sovelletaan myös opaskoiriin. Vaikka kaupan pidettävien koirien ja kissojen kuljetuksia on nykyisin yhdenmukaistettu, yhdenmukaistaminen ei tällä hetkellä koske omistajiensa kanssa matkustavia lemmikkieläimiä. Komissio ei ole vielä tehnyt viimeksi mainittua näkökohtaa koskevaa ehdotusta. Tämä on tyypillinen esimerkki yhteisön nykyisessä lainsäädännössä olevasta ristiriidasta EY:n perustamissopimuksen 8 a artiklassa mainitun vapaan liikkuvuuden perusoikeuden ja tästä oikeudesta kansanterveydellisistä syistä johtuvien aiheellisten poikkeusten välillä. Kussakin yksittäisessä tapauksessa on ratkaistava, ovatko kyseiset poikkeukset perusteltuja ja oikeassa suhteessa asetettuihin tavoitteisiin. Komissio on tietoinen siitä, että Yhdistyneen kuningaskunnan hallitus on sitoutunut tarkastelemaan nykyisiä karanteenilakeja uudelleen. Komissio on tietoinen myös tämän uudelleentarkastelun yhteydessä esiin tulleista viimeisimmistä tieteellisistä näkemyksistä. Komissio pyysi äskettäin Yhdistyneen kuningaskunnan viranomaisia toimittamaan yksityiskohtaiset tiedot uudelleentarkastelun seurauksena syntyneistä ehdotuksista sekä tarvittavan lainsäädännön täytäntöönpanoaikataulun.
Virallinen lehti nro C 297 , 15/10/1999 s. 0042



KIRJALLINEN KYSYMYS P-3016/98 esittäjä(t): Konstantinos Hatzidakis (PPE) komissiolle (2. lokakuuta 1998) Aihe: Huonoa työtä Kreikan teillä Kreikassa sattuu enemmän kuolemaan johtavia liikenneonnettomuuksia kuin missään muussa EU:n jäsenvaltiossa ja näiden onnettomuuksien määrä kasvaa jatkuvasti. Yksi tärkeimmistä syistä on moottoriteiden huono kunto, moottoriteiden, joita rakennetaan pääasiassa yhteisön rahoituksella. Kuvaavaa on, että asiasta vastaava ympäristö-, aluesuunnittelu- ja yleisten töiden ministeriö kieltäytyy vastaanottamasta urakoitsijoilta suuria osia Patras-Ateena-Thessaloniki-Evzoni-moottoritiestä näiden tarjouskilpailulla toimeksi annettujen hankkeiden huonon toteutuksen vuoksi. Lehdistössä julkaistujen tietojen mukaan esimerkiksi 30 km:lla valtatietä Ateena-Lamia ja 40 km:lla valtatietä Ateena-Korinthos esiintyy todennetusti huonosta työstä johtuvia vaaroja. Haluaisin komission kertovan minulle, missä määrin se seuraa EU:n yhteisrahoittamien Kreikan tienrakennushankkeiden toteutuksen laatua ja mihin toimenpiteisiin se aikoo ryhtyä siinä tapauksessa, että näiden hankkeiden rakentamisen yhteydessä todetaan tehdyn huonoa työtä? Komission jäsenen Monika Wulf-Mathiesinkomission puolesta antama vastaus (6. marraskuuta 1998) Komissio vahvistaa olevansa tietoinen Ateena-Iliki- ja Ateena-Korinthos-moottoritien eräiden osuuksien huonosta kunnosta. Se on esittänyt asiasta virallisia kysymyksiä Kreikan viranomaisille useaan otteeseen heti "liittymät ja pääväylät" -toimenpideohjelman seurantakomitean 13. heinäkuuta 1995 pidetystä ensimmäisestä kokouksesta lähtien. Kreikan viranomaiset ovat sen jälkeen ilmoittaneet komissiolle useaan otteeseen asiantuntijaryhmien nimittämisestä, joiden tehtävänä on selvittää ongelman syyt ja löytää sopivat parannuskeinot sekä yrittää korjauttaa moottoritiet asiasta vastaavilla yrityksillä, mikä ei kuitenkaan ole tuonut toivottua tulosta. Komissio katsoo, että tämän asian selvittämisessä tapahtunut viivyttely on huolestuttavaa. Se aikoo muistuttaa asiasta Kreikan viranomaisille asian saamiseksi nopeasti päätökseen, jotta moottoritiet korjattaisiin asianmukaisesti, vastuut määriteltäisiin selkeästi ja vastuulliset saataisiin vastaamaan teoistaan. Tämä olisi samalla hyödyllinen viesti kaikille niille, jotka ovat tällä hetkellä mukana yhteisön tukikehyksen muiden hankkeiden toteutuksessa. Tässä mielessä komissio pyytää parlamentin jäsentä tutustumaan myös vastaukseen, jonka se on antanut Antonios Trakatelliksen esittämään kirjalliseen kysymykseen P-2120/98(1) julkisten hankintojen laadunvalvonnasta. Komissio seuraa asiaa tiiviisti ja soveltaa yhteisön varojen takaisinperintää koskevia säännöksiä, jos nykyinen tilanne pitkittyy. (1) EYVL C 354, 24.11.1998.
Virallinen lehti nro C 289 , 11/10/1999 s. 0088



KIRJALLINEN KYSYMYS E-3785/98 esittäjä(t): Anita Pollack (PSE) komissiolle (11. joulukuuta 1998) Aihe: Ihmisille tarkoitettujen yrtti- ja mineraalituotteiden myyntiluvan myöntäminen Onko komissio tietoinen siitä, että Euroopan lääkearviointivirasto ei mahdollisesti myönnä lupaa eräiden kuudessa EU:n jäsenvaltiossa myyntiluvan saaneiden elintarvikkeiksi laskettavien yrtti- ja mineraalituotteiden myyntiin Isossa-Britanniassa? Komission jäsenen Martin Bangemanninkomission puolesta antama vastaus (28. tammikuuta 1999) Ihmisille ja eläimille tarkoitettuja lääkkeitä koskevista yhteisön luvananto- ja valvontamenettelyistä sekä Euroopan lääkearviointiviraston perustamisesta 22 päivänä heinäkuuta 1993 annetulla neuvoston asetuksella (ETY) 2309/93(1) perustetaan uusi järjestelmä luvalle, jolla lääkkeitä voidaan saattaa yhteisön markkinoille. Markkinoille saattamista koskevat luvat hyväksyy komissio kuultuaan Euroopan lääkearviointivirastoa (EMEA). Asetuksen (ETY) 2309/93 3 artiklassa määritetään keskitetyn lupamenettelyn soveltamisala. Liitteessä olevassa A osassa tarkoitettujen lääkkeiden (tiettyjen bioteknologisesti kehitettyjen tuotteiden) osalta keskitetty menettely on pakollinen. Liitteessä olevassa B osassa tarkoitettujen lääkkeiden (muut bioteknologisesti kehitetyt ja innovatiiviset tuotteet) osalta hakija voi valita keskitetyn ja kansallisen lupamenettelyn väliltä. Komissio ei ole tietoinen arvoisan parlamentin jäsenen esittämistä erityisongelmista. Komissio ei myöskään ole tietoinen, että EMEA:sta olisi haettu lupaa yrtti- ja mineraalituotteelle keskitetyllä menettelyllä. (1) EYVL L 214, 24.8.1993.
Virallinen lehti nro C 320 , 06/11/1999 s. 0004



KIRJALLINEN KYSYMYS E-2241/98 esittäjä(t): Allan Macartney (ARE) komissiolle (16. heinäkuuta 1998) Aihe: Kiinan ihmisoikeudet Kun otetaan huomioon Euroopan unionin omaksuma kanta yleisen ihmisoikeuksien julistuksen 50-vuotisjuhlan yhteydessä Genevessä pidetyssä YK:n ihmisoikeuskomission vuosikokouksessa, onko komissio sitä mieltä, että Euroopan unionin painostus Kiinan ihmisoikeustilanteen parantamiseksi on riittävää? Mihin toimiin komissio on ryhtynyt tarkkaillakseen Kiinassa tapahtuvia ihmisoikeuksien loukkaamisia, ja onko komissio pyrkinyt toimillaan vaikuttamaan Kiinan viranomaisiin ihmisoikeuksien yleismaailmallisuuden edistämiseksi? Komission jäsenen Sir Leon Brittaninkomission puolesta antama vastaus (8. syyskuuta 1998) Vuoden 1997 lokakuusta lähtien Euroopan unioni ja Kiina ovat säännöllisesti pitäneet lukuisia yksityiskohtia käsitteleviä kokouksia, joissa on käsitelty kaikkia ihmisoikeuksiin liittyviä asioita Kiinassa. Vuoropuhelussa on otettu esille jopa kaikkein arkaluontoisimmat asiat, ja sitä tuetaan monilla yhteisön rahoittamilla hankkeilla, jotka on tarkoitettu vahvistamaan ihmisoikeuksien kunnioittamista Kiinassa. Lisäksi kaikissa mahdollisissa tilanteissa on otettu esiin Kiinassa vangittuna olevien yksittäisten toisinajattelijoiden ahdinko. Komissio on aina kiinalaisten kanssa neuvotellessaan korostanut ihmisoikeuksien yleismaailmallisuutta. Se on suhtautunut myönteisesti siihen, että Kiina allekirjoitti Yhdistyneiden Kansakuntien sopimuksen taloudellisista, yhteiskunnallisista ja kulttuurioikeuksista ja painostaa jatkuvasti Kiinaa ratifioimaan tämän sopimuksen mahdollisimman pian samoin kuin allekirjoittamaan kansalaisoikeuksia ja poliittisia oikeuksia koskevan Yhdistyneiden Kansakuntien sopimuksen. Monia toimenpiteitä on kehitteillä eurooppalaisen asiantuntemuksen saattamiseksi Kiinan viranomaisten käyttöön, jotta Kiina noudattaisi täysin kansainvälisiä ihmisoikeuksien sääntöjä ja periaatteita. Sekä komissio että jäsenvaltiot seuraavat jatkuvasti Kiinan ihmisoikeustilannetta. Komissio on vakaasti sitä mieltä, että tämänkaltaisiin konkreettisiin toimiin perustuva politiikka on tehokkain tapa kehottaa Kiinan viranomaisia etenemään oikeaan suuntaan ihmisoikeuksien täydellisessä noudattamisessa.
Virallinen lehti nro C 320 , 06/11/1999 s. 0053



KIRJALLINEN KYSYMYS E-3557/98 esittäjä(t): Amedeo Amadeo (NI) komissiolle (1. joulukuuta 1998) Aihe: Tietoverkostojen vahvistamiseen ja Euroopassa sovellettavien TTK-ohjelmien hyödyntämiseen liittyvät menettelyt ja keinot Viittaan tietoverkostojen vahvistamiseen ja Euroopassa sovellettavien TTK-ohjelmien hyödyntämiseen liittyviin menettelyihin ja keinoihin (CES 965/98) sekä toisaalta yhteisön tieto/tukiverkkoihin ja toisaalta TTK-ohjelmien hyödyntämiseen liittyviin menettelyihin, ja pyydän komissiota takaamaan niiden paremman koordinoinnin siten, että korvaamaton täydentävyys säilytetään. Komission on yhdistettävä nämä verkot laajemman tukimekanismin puitteissa ja ohjattava niitä ainoastaan käyttäjien tarpeiden perusteella eikä omia poliittisia tavoitteita edistääkseen. Komission jäsenen Martin Bangemanninkomission puolesta antama yhteinen vastaus kirjallisiin kysymyksiinE-3524/98 ja E-3557/98 (18. tammikuuta 1999) Tutkimuksen ja teknologisen kehittämisen (TTK) eurooppalaisiin ohjelmiin liittyvien tieto-, tuki- ja hyödyntämisverkkojen koordinointi ja järkeistäminen on komission mielestä erittäin tärkeää. Tutkimuksen ja teknologisen kehittämisen viidenteen puiteohjelmaan sisältyy tieto- ja hyödyntämisverkkoihin liittyviä koordinointia ja järkeistämistä koskevia aloitteita, joissa otetaan erityisesti huomioon käyttäjien tarpeet sekä verkkojen tehtävä välittäjänä. Aloitteet toteutetaan toissijaisuusperiaatteen mukaisesti ja yhteistyössä jäsenvaltioiden kanssa, jotta yhteisössä saavutettaisiin paras mahdollinen yhteisvaikutus. Tiivistä yhteistyötä tehdään muiden yhteisvaikutuksia synnyttävien yhteisön verkkojen kanssa, jotka on toteutettu pienille ja keskisuurille yrityksille (pk-yrityksille) suunnattujen tukimenettelyiden ja aluekehityksen puitteissa. Näiden tekijöiden avulla varmistetaan yhteisön kokonaisstrategia tutkimusohjelmiin liittyvässä tieto-, tuki- ja hyödyntämistoiminnassa sekä toimiva yhteys muihin yhteisön politiikan välineisiin, joita ovat mm. rakennerahastot ja pk-yritysten hyväksi toteutettava toimintaohjelma.
KIRJALLINEN KYSYMYS P-3912/98

esittäjä(t): Sir Jack Stewart-Clark (PPE) komissiolle

(11. joulukuuta 1998)

Aihe: EU:n toimet kansainvälisen ikäihmisten vuoden (1999) hyväksi

Minkälaisia toimia komissio ehdottaa rahoitettavaksi saatavilla olevista budjettikohdista ikääntyneiden henkilöiden hyväksi vuoden 1999 aikana kansainvälisen ikäihmisten vuoden viettämiseksi? Koska komissio julkaisee ohjeet siitä, miten näiden toimien rahoitusta haetaan?

Komission jäsenen Pádraig Flynninkomission puolesta antama vastaus

(14. tammikuuta 1999)

Komissio aikoo budjettikohdan B3-4111 (valmistelevat toimet syrjäytymisen torjumiseksi ja ehkäisemiseksi) selvitysosan mukaisesti tukea vuonna 1999 sellaisia iäkkäisiin henkilöihin kohdistuvia toimia, joilla a) rohkaistaan yhteistyöhön, parannetaan tiedonsaantia, kehitetään tietojen ja parhaiden menettelytapojen vaihtoa, edistetään innovatiivisia käytäntöjä ja arvioidaan kokemuksia ikään perustuvan syrjinnän torjumiseksi, b) tuetaan ja edistetään iäkkäiden ihmisten parissa toimivien ja näiden tavoitteiden toteuttamiseen osallistuvien kansalaisjärjestöjen, yhdistysten ja verkkojen roolia, c) edistetään iäkkäiden ihmisten täyttä osallistumista yhteiskuntaan ja heidän tasa-arvoisia mahdollisuuksiaan ja d) rohkaistaan yhteistyöhön, parannetaan tiedonsaantia, kehitetään tietojen ja parhaiden menettelytapojen vaihtoa, edistetään innovatiivisia käytäntöjä ja arvioidaan kokemuksia osana iäkkäisiin ihmisiin keskittyvää Yhdistyneiden kansakuntien teemavuotta. Teemavuoden aiheita ovat iäkkäiden ihmisten tilanne työmarkkinoilla, heidän asemansa yhteiskunnassa, heidän elämänlaatunsa parantaminen sekä heille kuuluvan arvostuksen varmistaminen ja syrjimättömyysperiaatteen toteutumisen takaaminen. Komissio aikoo julkaista ehdotuspyynnön ja mahdollisille hakijoille tarkoitetut ohjeet vuoden 1999 keväällä.

Budjettikohtiin B3-4101, B3-4102 ja B3-4116 liittyviä, sosiaalisen syrjäytymisen alalla toteutettavia valmistelevia toimenpiteitä koskeva ehdotuspyyntö julkaistiin vuoden 1998 lokakuussa. Myös tässä ehdotuspyynnössä mainittiin kokemusten vaihto ja tiedottaminen jäsenvaltioissa parhaillaan käytössä olevista toimintamalleista sosiaalisen syrjäytymisen torjumiseksi. Kaikenikäisten yhteiskunnan edistämiseen liittyvät näkökohdat kuuluivat myös ehdotuspyynnön piiriin. Tästä aiheesta valittiin noin 10 projektia, joille voidaan myöntää tukea vuoden 1998 talousarviosta.
Virallinen lehti nro C 297 , 15/10/1999 s. 0051



KIRJALLINEN KYSYMYS E-3138/98 esittäjä(t): Giuseppe Rauti (NI) komissiolle (16. lokakuuta 1998) Aihe: Ammattikoulutukseen myönnettyjen määrärahojen puutteellinen hoito Basilicatan alueneuvoston lakiosaston johtaja Giovanni De Blasiis teki ammattikoulutukseen tarkoitettujen yhteisön varojen väärinkäyttöä koskevan vetoomuksen. Tämä vetoomus on kirjattu luetteloon numerolla 47/96. Euroopan parlamentin vetoomusasioista vastaava valiokunta katsoi 26. kesäkuuta 1996, että De Blasiisin esittämät seikat ovat perusteltuja ja aloitti niiden käsittelyn, jonka jälkeen Euroopan komissiota pyydettiin ottamaan kantaa tätä ongelmaa koskeviin eri näkökohtiin. Tiedustelisin komissiolta, mihin toimiin se aikoo ryhtyä tässä tapauksessa? Komission jäsenen Pádraig Flynninkomission puolesta antama vastaus (16. joulukuuta 1998) Vetoomusvaliokunnan pyydettyä komissiolta Giovanni De Blasiisin tekemään vetoomukseen nro 47/96 liittyviä tietoja komissio toimitti valiokunnalle vastauksensa 12. marraskuuta 1996. Vetoomusta käsiteltiin vetoomusvaliokunnan kokouksessa 17.-18. maaliskuuta 1997, ja asia katsottiin loppuun käsitellyksi.
Virallinen lehti nro C 297 , 15/10/1999 s. 0086



KIRJALLINEN KYSYMYS E-3598/98 esittäjä(t): Nikitas Kaklamanis (UPE) komissiolle (3. joulukuuta 1998) Aihe: Samoksen ympäristöön ja sen asukkaiden terveyteen kohdistuvat vaarat Kokkari on yksi Kreikan Samos-saaren kauneimmista alueista ja vetää puoleensa satoja matkailijoita joka vuosi. Viime vuosina valtion sähkölaitos DEI - Kreikan hallituksen täydellä tuella - on ollut sijoittamassa sähköntuotantoyksiköitä tälle alueelle ottamatta huomioon sen paremmin paikallisen yhteisön kuin paikallishallinnon reaktioita puhumattakaan ympäristönsuojelijoiden valituksista, joiden mukaan uusien yksiköiden (niiden saastuttavien yksiköiden lisäksi, jotka ovat toimineet alueella jo yli 20 vuotta) sijoittaminen vaarantaa jopa asukkaiden turvallisuuden, koska suuria määriä herkästi syttyviä aineita sijoitetaan aivan lähelle asutusta. Euroopan unioni rahoittaa 60 % tästä kokonaisinvestoinnista (jonka talousarvio on 390 miljoonaa drakmaa) Euroopan aluekehitysrahaston kautta. Voiko komissio kertoa minulle: Onko se tietoinen tästä asiasta ja kuinka se aikoo reagoida, jotta niin Samoksen luonnonympäristöä kuin sen asukkaiden terveyttä ja turvallisuutta suojeltaisiin tehokkaasti? Komission jäsenen Ritt Bjerregaardinkomission puolesta antama vastaus (25. tammikuuta 1999) Komissio on tietoinen DEI-voimalaitoksen laajentamishankkeesta Saamoksen Kokkarin kunnassa, sillä asiasta on tehty valitus, jossa tuodaan ilmi hankkeen toteuttamisedellytykset ja tämän laitoksen toimintaperiaatteet. Kreikan viranomaiset toimittivat komission kesäkuussa 1998 tekemän kyselyn johdosta 13. maaliskuuta 1998 tehdyn ministerin päätöksen N:o 61045, jolla hyväksyttiin tiettyjen julkisten ja yksityisten hankkeiden ympäristövaikutusten arvioinnista annettun direktiivin 85/337/ETY(1) mukaisesti tehty ympäristövaikutusten arviointi. Komission tietojen mukaan Kreikan korkein hallinto-oikeus on ottanut tämän asian käsiteltäväkseen ja sen odotetaan antavan päätöksensä vuoden 1999 alussa. Brysselissä pidettiin lisäksi marraskuussa 1998 epävirallinen kokous valittajien kesken. Tämän kokouksen aikana valittajat toivat esille uusia todisteita, jotka liittyvät tämän laitoksen toiminnan aiheuttamaan pilaantumiseen. Komissio tutkii parhaillaan näitä todisteita voidakseen myöhemmin esittää kantansa tästä asiasta. Euroopan aluekehitysrahastosto ei osallistu parlamentin jäsenen esille tuoman hankeen rahoitukseen. (1) EYVL L 175, 5.7.1985.
Virallinen lehti nro C 297 , 15/10/1999 s. 0091



KIRJALLINEN KYSYMYS E-3632/98 esittäjä(t): Anita Pollack (PSE) komissiolle (3. joulukuuta 1998) Aihe: Kansalaisjärjestöjen toimintakyvyn kehittäminen kehitysmaissa Mitä toimia komissio toteuttaa tukeakseen kansalaisjärjestöjen ja paikallisten yhteisöjen toimintakyvyn kehittämistä kehitysmaissa, jotta ne voivat osallistua metsien ja luonnon tarkkailuun ja suojeluun? Komission jäsenen Manuel Maríninkomission puolesta antama vastaus (22. joulukuuta 1998) Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot sisältävän tietokonetulosteen.
Virallinen lehti nro C 320 , 06/11/1999 s. 0105



KIRJALLINEN KYSYMYS E-4004/98 esittäjä(t): Jesús Cabezón Alonso (PSE) komissiolle (5. tammikuuta 1999) Aihe: Pyörremyrsky Mitchin koettelemien maiden jälleenrakennussuunnitelma Missä vaiheessa on EU:n ehdottama suunnitelma, joka koskee pyörremyrsky Mitchin aiheuttamista tuhoista kärsineiden maiden jälleenrakentamista ja tarpeellisten varojen osoittamista sitä varten? Komission jäsenen Manuel Maríninkomission puolesta antama vastaus (2. helmikuuta 1999) Parlamentin ja neuvoston antamien suuntaviivojen mukaisesti komissio käynnisti äskettäin Keski-Amerikan alueellisen jälleenrakennusohjelman (PRRAC) pyörremyrsky Mitchin aiheuttaman tuhon seurauksena. Ohjelman ensimmäiseen vaiheeseen kuuluu tarpeiden yksilöinnistä vastaavan valtuuskunnan lähettäminen (helmi-/maaliskuu 1999). Komissio laatii tulosten perusteella tiedonannon neuvostolle ja parlamentille. Tiedonannossa yksilöidään kyseisen monivuotisen ohjelman sisältö, kokonaisrahoitus, kesto ja hallinnointimenettely. On huomattava, että komissio ilmoitti Latinalaisen Amerikan kehityspankin järjestämässä, Washingtonissa 10.-11. joulukuuta 1998 pidetyssä lainanantajien kokouksessa aikomuksestaan keskittää toimensa koulutukseen ja terveyteen. Tämän lisäksi komissio on ALA-komitean (Aasia ja Latinalaisen Amerikan kehitysmaat) myönteisen lausunnon jälkeen hyväksynyt viime joulukuussa 8,2 miljoonan euron suuruisen määrärahan, joka kuuluu budjettikohtaan B7-310 (rahoitusyhteistyö ja tekninen yhteistyö). Kyseisellä määrärahalla rahoitetaan teknistä tukea ja tutkimuksia, joita tarvitaan PRRAC:n valmisteluun ja toteuttamiseen.
Virallinen lehti nro C 320 , 06/11/1999 s. 0052



KIRJALLINEN KYSYMYS E-3505/98 esittäjä(t): Amedeo Amadeo (NI) komissiolle (25. marraskuuta 1998) Aihe: Keksintöjen suojelu hyödyllisyysmallin avulla Liittyen ehdotukseen Euroopan parlamentin ja neuvoston direktiiviksi keksintöjen hyödyllisyysmallisuojaa koskevan lainsäädännön yhdensuuntaistamisesta (KOM(97) 0691 lopull. - 97/0356 (COD))(1) ja ottaen huomioon 1 artiklan hyödyllisyysmallin määrittelyn kapea-alaisuuden, voisiko komissio, mikäli määrittelyn sanamuoto säilytetään 1 artiklassa ennallaan, toimia niin, että määrittelyssä mainittaisiin nimenomaisesti käsitteet "keksinnöllisyys" ja "soveltuvuus teolliseen käyttöön", koska juuri nämä ovat operatiivisia määritelmiä, minkä komissio myöntää jäljempänä ehdotuksen 3 artiklassa? Komission jäsenen Mario Montinkomission puolesta antama vastaus (14. tammikuuta 1999) Komission 12. joulukuuta 1997 esittämää ehdotusta Euroopan parlamentin ja neuvoston direktiiviksi keksintöjen hyödyllisyysmallisuojaa koskevan lainsäädännön yhdensuuntaistamisesta käsitellään parhaillaan neuvostossa ja parlamentissa yhteispäätösmenettelyn mukaisesti. On totta, että kysyjän esiin tuomat, käsitteitä keksinnöllisyys ja teolliseen käyttöön soveltuvia uusia keksintöjä koskevat ongelmat liittyvät direktiiviehdotuksen keskeisiin kohtiin. Koska parlamentti ei ole kuitenkaan vielä saanut direktiiviehdotuksen käsittelyä päätökseen, komissio katsoo, että sen on tässä vaiheessa liian aikaista ottaa kantaa näihin kysymyksiin. Komissio kehottaakin kysyjää esittämään mahdolliset asiaa koskevat ehdotuksensa direktiiviehdotusta käsitteleville parlamentin elimille. (1) EYVL C 36, 3.2.1998, s. 13.
Virallinen lehti nro C 320 , 06/11/1999 s. 0063



KIRJALLINEN KYSYMYS E-3646/98 esittäjä(t): Amedeo Amadeo (NI) komissiolle (3. joulukuuta 1998) Aihe: Rehujen lisäaineet Ehdotukseen neuvoston direktiiviksi rehujen lisäaineista annetun direktiivin 70/524/ETY muuttamisesta ja tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä sekä direktiivien 70/524/ETY, 74/63/ETY, 79/373/ETY ja 82/471/ETY muuttamisesta annetun direktiivin 95/69/EY muuttamisesta (KOM(98) 0216 lopull. - 98/0131 CNS)(1) liittyen on yksilöitävä menetelmät ja välineet, jotka minimoivat jäsenvaltioittain vaihtelevista maksuista mahdollisesti aiheutuvat kilpailuvääristymät. Sen vuoksi olisi suotavaa säätää euron käyttöönottaviin jäsenvaltioihin siirtymävaihe, jonka aikana kyseiset valtiot voisivat vielä vapaasti määritellä maksut ja vasta myöhemmin määriteltäisiin kaikkia koskevat yhtenäiset maksut. Aikooko komissio mukauttaa ehdotuksiaan tähän suuntaan ja sen jälkeen muuttaa annettuja päivämääriä? Komission jäsenen Franz Fischlerinkomission puolesta antama vastaus (15. tammikuuta 1999) Komission mielestä kyseisten kahden direktiivin muuttamisesta annetun neuvoston direktiivin mukainen maksujen laskutapa soveltuu tilanteeseen parhaiten. Muutoksissa otetaan huomioon muilla aloilla saadut kokemukset, ja järjestelmällä pyritään myös vähentämään kilpailun vääristymisen riskiä. Lisäksi ehdotuksessa neuvoston päätökseksi yhteisön maksujärjestelmästä eläinten rehualalla(2) säädetään, että laskutapaa tarkastellaan jäsenvaltioiden laatimien kertomusten perusteella ja että sitä voidaan tarvittaessa mukauttaa. (1) EYVL C 155, 20.5.1998, s. 29. (2) KOM(98) 225 lopullinen.